Ügyiratszám: HSZ/36029-1/2022.

Látta:

 **----------------------------**

 Dr. Sléder Tamás

 aljegyző

**JEGYZŐKÖNYV**

**Hajdúszoboszló Város Önkormányzatának**

*Jogi, Igazgatási és Ügyrendi Bizottsága*

 *2022. november 10-én 1039 órakor kezdődő*

*nyílt üléséről*

**A jegyzőkönyv az alábbi határozatokat tartalmazza:**

60/2022. (XI. 10.) JIÜB határozat

(A napirend elfogadása)

61/2022. (XI. 10.) JIÜB határozat

(Javaslattétel kezdeményezése a polgármester jutalmazására)

**Helye:**

Hajdúszoboszlói Polgármesteri Hivatal, Gönczy Pál terem

**Jelen vannak a csatolt jelenléti ív szerint:**

* **a Jogi, Igazgatási és Ügyrendi****Bizottsági****tagok:** Kocsis Róbert, Jónás Kálmán, Dr. Nagy Gábor,
* **a Polgármesteri Hivatal részéről** jelen vannak: dr. Sléder Tamás aljegyző, Bárdos Ilona gazdasági irodavezető, Szoboszlai Lilla személyügyi referens, Matyasovszki Dávid kabinetvezető
* **jegyzőkönyvvezető:** Fehér Adrienn

Kocsis Róbert:

Megállapítom, hogy a bizottság 3 fővel határozatképes. Marosi György Csongor és Máté Lajos jelezte, hogy nem tud részt venni az ülésen. Szavazásra bocsátom a kiküldött napirendi javaslat elfogadását.

A Jogi, Igazgatási és ÜgyrendiBizottság 3 igen szavazattal (Kocsis Róbert, Jónás Kálmán, Dr. Nagy Gábor) ellenszavazat és tartózkodás nélkül elfogadta a napirendi javaslatot. (A döntéshozatalban 3 fő vett részt).

**60/2022. (XI. 10.) JIÜB határozat**

Hajdúszoboszló Város Önkormányzatának Jogi, Igazgatási és Ügyrendi Bizottsága elfogadja a napirendi javaslatokat.

**Napirend**

1. Javaslattétel kezdeményezése a polgármester jutalmazására

Előadó: JIÜB elnök

Tájékoztatók, bejelentések

Felelős: bizottsági elnök

Határidő: azonnal

1. **napirend**

***Javaslattétel kezdeményezése a polgármester jutalmazására***

Kocsis Róbert:

Az ülés összehívását az indokolta, hogy a Jogi, Igazgatási és ÜgyrendiBizottsághívatott a polgármester jutalmazásával kapcsolatosan döntést hozni. Polgármester Úrral történ egyeztetés alapján a határozati javaslat a következőképpen módosulna:

Hajdúszoboszló Város Önkormányzatának Jogi. Igazgatási és Ügyrendi Bizottsága Hajdúszoboszló Város Önkormányzata 18/2019. (Xl. 07.) számú rendeletének 23. § (3) bekezdése alapján javasolja a képviselő-testületnek, hogy a Czeglédi Gyula polgármestert megillető jutalmat számfejtés mellőzésével csoportosítsa át a jégpálya 2023. februári havi működési költségeinek fedezésére.

Bárdos Ilona:

Javaslom, hogy a 3 havi jutalom maradjon benne a határozati javaslatban.

Jónás Kálmán:

Ez egy egyszerű átcsoportosítással is megoldható. Azt javaslom, hogy így ne fogadjuk el, nem látom értelmét annak, hogy belekeverjük Polgármester Urat. Jöjjön egy előterjesztés a testületi ülésre a jegyzőtől vagy az ügyintézőtől, vagy akár a kabinettől, melyben ezt az összeget megcímezzük a jégpálya részére. Így támadhatatlan lesz a polgármester személye.

Czeglédi Gyula:

A költségvetésben a polgármester I. és II. féléves jutalmai a képviselői juttatások soron évek óta be vannak tervezve az önkormányzat 2003-as határozata alapján. Ha az idei költségvetésben akarunk egy ilyen átcsoportosítást, akkor ezt még decemberig meg kell tenni. Ahhoz hogy erről az összegről intézkedni lehessen, kell egy előterjesztés.

Szoboszlai Lilla:

Az előterjesztés szakmai indoklása az, hogy a testületet tájékoztatjuk arról, hogy a polgármester munkáját értékelheti és jutalmat állapíthat meg. Majd, hogy a polgármester dönt arról, hogy ezt a betervezett összeget javasolja átcsoportosítani. Ez az előterjesztés egy egyszerű átcsoportosításnál több. Előfordulhat majd, amikor jobban megy a szekér és megengedheti magának az önkormányzat, hogy a polgármester részére ezt a jutalmat kifizesse. Ennek a jutalomnak létjogosultsága van és szükséges, ha azt nézzük, hogy mennyi a polgármester éves keresete az önkormányzati intézményvezetők béréhez képest. Ez a jutalom javít az arányokon. Hagyjuk meg a testület jogát, hogy a polgármestert értékelje és jutalmat állapíthasson meg.

Czeglédi Gyula:

Az eredeti szándék is az volt, hogy ezzel a jutalommal valamilyen közcélú dolgot támogassunk. Ha ez az összeg számfejtve lenne, egy nettó összeg kerülne kifizetésre. Így sokkal kisebb összeggel tudnám a közösséget támogatni.

Jónás Kálmán:

Ez egy automatizmus, benne van a költségvetésben. Az első félévi már kifizetésre is került. Ezért lenne sokkal jobb lépés, hogy Polgármester Úr hozza be az előterjesztést arról, hogy neki ez az összeg járna, de másként rendelkezik róla. Most nem kellene határozni erről. Nem kell a testületnek minősíteni a polgármestert, majd azt megteszik a következő választáson a szavazók. Eddig sem határozott a testület a polgármester jutalmáról, az SZMSZ és a költségvetés alapján automatikusan járt.

Matyasovszki Dávid:

A polgármester nem terjeszthet elő, a bizottság tehet javaslatot. Fontos lenne értékelni a munkáját, ez egy precedens lenne. Itt arról van szó, hogy ez bizottsági javaslatként a testület
elé kerülhet-e? Nem lenne szerencsés, ha megakadályoznánk az értékelést.

Dr. Nagy Gábor:

A kommunikálás módja nem a bizottságra tartozik. Az viszont jó dolog, hogy a jövőben a bizottság ajánlást tehet a polgármester illetményére és nem egy automatizmus van követve.

Ez egy olyan folyamatot is vonhat maga után, melyben más jutalmazottak is lemondanak a jutalmukról, vagy nem feltétlenül veszik fel azt.

Szoboszlai Lilla:

Ha azt megállapítjuk, hogy időnként szükséges az értékelés, javaslom kiegészíteni a határozati javaslatot azzal, hogy a képviselő-testület elismeri és méltányolja a polgármester eddigi munkáját. A címen is lehet változtatni, hogy a Polgármesteri jutalom felhasználásáról való rendelkezés. Javaslattételi joga nem ennek a bizottságnak van.

Czeglédi Gyula:

Ez a bizottság tehet javaslatot a polgármester jutalmával kapcsolatos intézkedésről.

Kocsis Róbert:

Most az a szándék, hogy az eddigi automatizmus helyett átláthatóbb javaslattétel alapján legyen meghatározva a jutalom.

Jónás Kálmán:

Azt el tudom fogadni, hogy a bizottság elismeri a Polgármester Úr munkáját, jogosnak tartja a jutalom összegét. A jelenlegi helyzetre való tekintettel megkéri, hogy nevezzen meg egy olyan célt, amit támogatni tud és ajánlja fel a jutalmát a közjó részére. Az előterjesztésben pedig az lesz benne, hogy a polgármester átgondolta a helyzetet és meghatározza, milyen célra fordítja azt az összeget.

Szoboszlai Lilla:

Polgármester Úr maga javasolta, hogy felajánlja az összeget közösségi célra. Az előterjesztés megírásakor erről még nem tudtam, ezt valóban bele kell írni.

Dr. Nagy Gábor:

A bizottságnak arról kell állást foglalni, hogy a jutalom neki valóban jár-e. Eddig ez nem volt szokás. Most ez jól kommunikálható, viszont lehet ebből egy olyan rendszert teremteni, ami jó lesz a jövőre nézve. Azt gondolom, hogy mindenféleképpen kellett volna már korábban is folyamatosan egy-egy döntés.

Dr. Sléder Tamás:

A mostani időzítés indoka az, hogy a jegyző személye megváltozott. A jogi álláspontunk egyértelműen az, hogy a polgármester munkáját minősíteni szükséges a képviselő-testületnek. Jelen pillanatban a bizottság csak azt mondja ki, hogy az elmúlt féléves munkáját értékeli és elfogadja, mely alapján elvileg lehetőséget lát a költségvetésben egyébként beépített három havi illetményének megfelelő jutalom kifizetésére. Polgármester Úr nyilatkozhatja jelen bizottság előtt azt a tényt, hogy nem kívánja azt felvenni, hanem közösségi célra szeretné használni. Az SZMSZ szerint is elő van írva, hogy a bizottság javaslatot tesz, a testület pedig értékeli a polgármester munkáját.

Szoboszlai Lilla:

Nem a jogszabály változott, hanem a szemlélet és a jogi értelmezés.

Czeglédi Gyula:

Az előterjesztés előtt egyeztetések voltak annak érdekében, hogy a lehető legszabályosabb legyen ennek a lebonyolítása. Szeretnénk kezdeményezni, hogy minden évben félévente valamiféle értékelés történjen. Korábban az előző évi illetve a félévi beszámoló elfogadásához volt kötve.

Szoboszlai Lilla:

Közvetve így értékelve volt a polgármester munkája. Módosításként javaslom, hogy indítványozza a bizottság a képviselő-testületnek a határozati javaslatban, hogy rendszeressé váljon a polgármester értékelése és jutalmazása.

Kocsis Róbert:

Az anyagban legyen benne, hogy az eddigi automatizmus érvényesülése helyett a jövőre nézve az átláthatóság elvének fokozott érvényesítése érdekében kerüljön évente értékelésre a polgármester munkája a járandóság megállapításához.

Dr. Sléder Tamás:

A járandóságot kiegészíteném azzal, hogy az a jogszabályban rögzített adható járandóság.

A bizottság elnöke 1121 –1137 óra között technikai szünetet rendelt el.

A bizottság elnöke szavazásra bocsátotta az elhangzott módosításokkal egybefoglalt határozati javaslatot, miszerint:

*Hajdúszoboszló Város Önkormányzatának Jogi, Igazgatási és Ügyrendi Bizottsága a jövőre nézve az átláthatóság elvének fokozott érvényesülése érdekében fontosnak tartja, hogy a polgármester munkája a jogszabályban rögzített javadalmazáshoz kapcsolódóan értékelésre kerüljön.*

*A bizottság Hajdúszoboszló Város Önkormányzata 18/2019. (XI. 07.) számú rendeletének 23. § (3) bekezdése, valamint a polgármester munkájának értékelése alapján jogszerűnek ítéli a három havi illetménynek megfelelő összegű jutalom kifizethetőségét.*

*A polgármester kezdeményezését, mely szerint ez az összeg – a számfejtés mellőzésével – a jégpálya üzemeltetési költségeire kerüljön átcsoportosításra, a bizottság támogatja.*

A Jogi, Igazgatási és ÜgyrendiBizottság 3 igen szavazattal (Kocsis Róbert, Jónás Kálmán, Dr. Nagy Gábor) ellenszavazat és tartózkodás nélkül elfogadta a határozati javaslatot. A döntéshozatalban 3 fő vett részt, és – a határozati javaslatban foglaltak alapján - a következő határozatot hozta:

**61/2022. (XI. 10.) JIÜB határozat**

Hajdúszoboszló Város Önkormányzatának Jogi, Igazgatási és Ügyrendi Bizottsága a jövőre nézve az átláthatóság elvének fokozott érvényesülése érdekében fontosnak tartja, hogy a polgármester munkája a jogszabályban rögzített javadalmazáshoz kapcsolódóan értékelésre kerüljön.

A bizottság Hajdúszoboszló Város Önkormányzata 18/2019. (XI. 07.) számú rendeletének 23. § (3) bekezdése, valamint a polgármester munkájának értékelése alapján jogszerűnek ítéli a három havi illetménynek megfelelő összegű jutalom kifizethetőségét.

A polgármester kezdeményezését, mely szerint ez az összeg – a számfejtés mellőzésével – a jégpálya üzemeltetési költségeire kerüljön átcsoportosításra, a bizottság támogatja.

Felelős: bizottsági elnök

Határidő: 2022. november 17.

Egyéb kérdés, hozzászólás hiányában az elnök 1138 órakor az ülést bezárta.

**K.m.f.**

 **Kocsis Róbert Jónás Kálmán**

 ***bizottsági elnök*  *bizottsági tag***

**Fehér Adrienn**

 ***jegyzőkönyvvezető***